**Miestne zastupiteľstvo mestskej časti Bratislava-Petržalka**

Materiál na rokovanie

miestneho zastupiteľstva

dňa 16. septembra 2020

Materiál číslo: 87/2020

**Správa**

**o kontrole Miestneho podniku VPS Petržalka, verejných obstarávaní, obchodných verejných súťaží, uzatvorených zmlúv, spolu s preverením pracovných zmlúv zamestnancov VPS (zdvojené zmluvy – Miestny úrad a Miestny podnik)
stav ku dňu 19.12.2019**

|  |  |
| --- | --- |
| **Predkladateľ:** Stanislav Fiala miestny kontrolór | **Materiál obsahuje:** 1. Návrh uznesenia 2. Materiál |
| **Zodpovedný:** Stanislav Fiala miestny kontrolór |  |
| **Spracovateľ:** Stanislav Fiala |  |

miestny kontrolór

Mgr. Andrea Korenková

Ing. Jarmila Tvrdá

útvar miestneho kontrolóra

**1. Návrh uznesenia**

Miestne zastupiteľstvo mestskej časti Bratislava-Petržalka

b e r i e n a v e d o m i e

Správu o kontrole Miestneho podniku VPS Petržalka, verejných obstarávaní, obchodných verejných súťaží, uzatvorených zmlúv, spolu s preverením pracovných zmlúv zamestnancov VPS (zdvojené zmluvy – Miestny úrad a Miestny podnik) stav ku dňu 19.12.2019.

**2. Materiál**

# Miestny úrad mestskej časti Bratislava-Petržalka

# útvar miestneho kontrolóra

**Správa**

**o kontrole Miestneho podniku VPS Petržalka, verejných obstarávaní, obchodných verejných súťaží, uzatvorených zmlúv, spolu s preverením pracovných zmlúv zamestnancov VPS (zdvojené zmluvy – Miestny úrad a Miestny podnik)
stav ku dňu 19.12.2019**

**Oprávnená osoba:** miestny kontrolór mestskej časti Bratislava-Petržalka, útvar miestneho kontrolóra na základe písomného poverenia.

**Povinná osoba:** Miestny podnik verejnoprospešných služieb Petržalka.

**Predmet kontroly:** kontrola Miestneho podniku verejnoprospešných služieb Petržalka v súvislosti s verejným obstarávaním, obchodnými verejnými súťažami a uzatvorenými zmluvami, spolu s preverením pracovných zmlúv zamestnancov, ktorí mali v rovnakom období vykázanú pracovnú činnosť na Miestnom úrade mestskej časti Bratislava – Petržalka.

**Cieľ kontroly:** overiť správnosť zvolených postupov verených obstarávaní, ich  súlad
s príslušným legislatívnym predpisom a interným riadiacim aktom, vrátane uzatvorených zmlúv a jednotlivých plnení objednaných dodávok tovarov alebo poskytnutých služieb. V časti kontroly zameranej na preverenie pracovných zmlúv zamestnancov overiť,
či neprichádzalo ku kolízii vykonávaných činností zamestnancov pre preverované organizácie a to z časového hľadiska a z hľadiska dodržiavania príslušných legislatívnych a interných predpisov.

**Kontrola bola vykonaná v súlade s:** ustanovením § 18d ods. 2 písm. b) zákona č. 369/1990 Zb. o obecnom zriadení v znení neskorších predpisov, uznesením č. 166 Miestneho zastupiteľstva mestskej časti Bratislava-Petržalka z 19.decembra 2019 a Poverením miestneho kontrolóra číslo 1/2020 zo dňa 29. januára 2020.

**Kontrolované obdobie:** rok 2019, stav ku dňu 19.12.2019.

**Platné predpisy:**

* Zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov
* Smernica o verejnom obstarávaní 2017\_01\_SME+F\_01-F06\_2017, interný riadiaci akt Miestneho úradu mestskej časti Bratislava – Petržalka
* Smernica č. 2/2018 pre vedenie účtovníctva a obehu účtovných dokladov, interný riadiaci akt Miestneho podniku verejnoprospešných služieb Petržalka
* Zákon č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií)
* Zákon č. 357/2015 Z.z. o finančnej kontrole a audite a o zmene a doplnení niektorých zákonov
* Zákon č. 311/2001 Z. z. Zákonník práce v znení neskorších predpisov
* Zákon č. 552/2003 Z. z. o výkone práce vo verejnom záujme v znení neskorších predpisov

**Úvod:**

Dňa 29. januára 2020 poveril miestny kontrolór zamestnankyne Mgr. Andreu Korenkovú a Ing. Jarmilu Tvrdú vykonať kontrolu, so začatím od 30. januára 2020.
Na základe predloženej žiadosti o odklad kontroly na neskorší termín zo strany MP VPS, doručenej miestnemu kontrolórovi dňa 31. januára 2020, bola kontrola v súlade s Dodatkom č. 1 k Povereniu č. 1/2020 dočasne pozastavená. Vo výkone kontroly sa pokračovalo
od 27. apríla 2020. V tento deň sa uskutočnilo pracovné stretnutie v priestoroch MP VPS
za účasti riaditeľa MP VPS a pracovníkov útvaru miestneho kontrolóra. Na predmetnom stretnutí riaditeľ MP VPS informoval o personálnej situácii v súvislosti s organizačnými zmenami, ktoré sa v organizácii uskutočnili. S ohľadom na skutočnosti prezentované riaditeľom MP VPS bol následne dohodnutý priebeh kontroly a spôsob predkladania dokladov požadovaných ku kontrole.

Pri výkone kontroly disponoval útvar miestneho kontrolóra s osobnými údajmi fyzických osôb, s ktorými nakladal v intenciách zákona č. 18/2018 Z. z. o ochrane osobných údajov a o zmene a doplnení niektorých zákonov a interných bezpečnostných smerníc.

**I. časť**

Miestny podnik verejnoprospešných služieb Petržalka (ďalej len „MP VPS“) bol
k 19.12.2019 príspevkovou organizáciou zriadenou mestskou časťou Bratislava – Petržalka s účinnosťou od 1.1.1992. Štatút MP VPS bol schválený uznesením Miestneho zastupiteľstva č. 411 zo dňa 1.7.2009. MP VPS je právnickou osobou, ktorá je svojimi príjmami a výdavkami napojená na rozpočet mestskej časti. Hospodári samostatne podľa schváleného rozpočtu na príslušný kalendárny rok s prostriedkami, ktoré jej určí mestská časť Bratislava – Petržalka v rámci svojho rozpočtu. V súlade so štatútom, MP VPS mal v kontrolovanom období kompetenciu vykonávať tieto činnosti:

* letná a zimná údržba komunikácií III. a IV. triedy, priľahlých chodníkov a parkovísk,
* údržba zverenej zelene,
* správa trhovísk,
* údržba a čistenie odpadkových košov,
* prevádzka a údržba verejných sociálnych zariadení,
* správa, údržba a revitalizácia verejných detských ihrísk,
* prevádzkovanie zberného dvora.

Štatutárnym zástupcom MP VPS je riaditeľ, ktorého na návrh starostu menuje a odvoláva Miestne zastupiteľstvo mestskej časti Bratislava – Petržalka. Riaditeľ riadi podnik ako celok v súlade so všeobecne záväznými právnymi predpismi, smernicami a uzneseniami miestneho zastupiteľstva. Zastupuje podnik navonok a koná v jeho mene. V kontrolovanom období bol od 19.3.2019 poverený riadením MP VPS Mgr. Viktor Baumann.

 MP VPS sa v procese aplikovania zákona č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 438/2015 Z. z. (ďalej len
„Zákon VO“) riadil smernicou IRA\_2017\_01\_SME+F\_01 – F\_06\_2017 (ďalej len „Smernica VO“), ktorú vydal Miestny úrad mestskej časti Bratislava – Petržalka s účinnosťou
od 25.1.2019. Smernica určuje postupy pri zadávaní zákaziek a uzatváraní zmlúv na dodanie tovaru vrátane objednávok, zmlúv na uskutočnenie stavebných prác vrátane objednávok a zmlúv na poskytnutie služieb vrátane objednávok v nadväznosti na postupy podľa smernice: Smernica č. 2/2018 pre vedenie účtovníctva a obehu účtovných dokladov (interný riadiaci akt MP VPS).

 V zmysle ustanovenia článku 6 ods. 2 Smernice VO organizácie v zriaďovateľskej pôsobnosti mestskej časti predkladajú do 31. októbra kalendárneho roka referátu VO Plán verejného obstarávania pre nasledujúci kalendárny rok. Na základe vyjadrenia zamestnanca, ktorý bol v čase výkonu kontroly poverený riadením MP VPS, sa v kontrolovanom období plán VO nepredkladal. Uvedené odôvodnil tým, že organizácia neplánovala realizáciu verejného obstarávania k zákazkám, ktoré by spĺňali charakter podlimitných a nadlimitných zákaziek v závislosti od ich predpokladanej hodnoty § 5 Zákona VO. Odôvodnená skutočnosť podľa vyjadrenia riaditeľa, rovnako vychádzala aj zo chváleného rozpočtu na rok 2019 a návrhu rozpočtu na rok 2020.

 V sledovanom období roka 2019, MP VPS z pozície verejného obstarávateľa zadával civilné zákazky s nízkou hodnotou, t.j. zákazky na dodanie tovaru okrem potravín, zákazky
na poskytnutie služby alebo zákazky na uskutočnenie stavebných prác, ktorých predpokladaná hodnota bola nižšia ako 70 000 EUR a súčasne bola rovnaká alebo vyššia ako 5 000 EUR
v priebehu kalendárneho roka alebo počas platnosti zmluvy, ak bola zmluva uzatvorená
na dlhšie obdobie ako jeden kalendárny rok. Vo vzťahu k určovaniu predpokladanej hodnoty zákazky MP VPS postupoval v zmysle Zákona VO, aby následne určil druh zákazky a postup.

 Zákon o verejnom obstarávaní neupravuje samotný formálny postup verejného obstarávateľa pri zadávaní civilných zákaziek s nízkou hodnotou. Uvedené potvrdzuje i metodické usmernenie Úradu pre verejné obstarávanie vydané pod č. 5 – 2018 s účinnosťou od  20. apríla 2018, v ktorom sa uvádza: „Zákon neupravuje žiadny formálny postup, ktorý by mal verejný obstarávateľ aplikovať pri zadávaní zákazky s nízkou hodnotou. Verejný obstarávateľ by mal však postupovať tak, aby prioritne zohľadnil najmä princíp hospodárnosti a efektívnosti vychádzajúc pritom predovšetkým z charakteru, rozsahu, dostupnosti a hodnoty predmetu zákazky s nízkou hodnotou“. Predmetné usmernenie v súvislosti so zadávaním zákaziek s nízkou hodnotou ďalej odporúča: „Verejným obstarávateľom špecifikovať pravidlá, ktoré bude uplatňovať pri zadávaní zákaziek s nízkou hodnotou vo svojich interných predpisoch alebo riadiacich aktoch“.

 Na základe hore uvedeného, MP VPS uplatňoval pri zadávaní zákaziek s nízkou hodnotou podľa §117 Zákona VO postup, ktorý je definovaný v prílohe F\_06\_2017\_SME\_2017\_01 Smernice VO.

 Nariadením riaditeľa zo dňa 28.5.2019 sa vykonávali prieskumy zákaziek s hodnotou do 5. 000.- EUR indikatívnym spôsobom, bez vyhotovenia fyzickej zápisnice
za splnenia možnosti elektronickej archivácie podkladov pre prieskum. Finančná kontrola sa realizovala na objednávke. Zákazky s hodnotou do 5.000.- EUR sú vyňaté z pôsobnosti Zákona VO podľa § 1 ods. 14. Princíp hospodárnosti nakladania s finančnými prostriedkami bol splnený porovnaním cien prostredníctvom indikatívneho prieskumu.

 Pri zadávaní zákaziek, ktoré sa rovnali alebo presahovali sumu 5 000 EUR
bez DPH a zároveň ich hodnota nebola vyššia ako 20 000 EUR bez DPH, MP VPS uskutočnil prieskum trhu oslovením minimálne troch potenciálnych dodávateľov predmetu zákazky. Z prieskumu trhu bola vyhotovená zápisnica, ktorá bola zároveň overená finančnou kontrolou. V predmetnej zápisnici boli vyhodnotené podmienky súťaže a predložených cenových ponúk s označením úspešného uchádzača.

 V prípade zadávania zákaziek v hodnote od 20 000 EUR bez DPH
do 70 000 EUR bez DPH, MP VPS oslovil minimálne troch potenciálnych dodávateľov predmetu zákazky a zároveň zverejňoval výzvy na predkladanie ponúk na svojom webovom sídle. V tejto súvislosti odporúčame všetky výzvy na predkladanie ponúk zverejňovať
na jednom mieste a to v priečinku „Verejné obstarávanie“. Kontrolou bolo overené, že výzvy na predloženie cenovej ponuky vyhodnotené v zápisnici č. 42/2019 a 27/2019 sú zverejnené v priečinku „Zberný dvor“ a preto túto skutočnosť odporúčame zosúladiť. Rovnako,
ako v predchádzajúcom prípade, v súvislosti so zadávaním zákaziek v hodnote od 20 000 EUR, bola vypracovaná zápisnica z prieskumu trhu, ktorá bola overená finančnou kontrolou.

 Pri zadávaní niektorých zákaziek, ktoré naplnili podstatu bežnej dostupnosti tovarov a služieb s hodnotami vyššími ako 5 000 EUR bez DPH, MP VPS postupoval v súlade
s § 109 Zákona VO s využitím elektronického trhoviska.

 MP VPS v sledovanom období zverejňoval na svojej webovej stránke súhrnnú správu o zákazkách s nízkymi hodnotami, ktoré zadal za obdobie kalendárneho štvrťroka.
Pre každú zákazku uviedol hodnotu zákazky, predmet zákazky a identifikáciu dodávateľa. Týmto konaním dodržal postup, ktorý ustanovuje § 117 ods. 6 Zákona VO.

 Pri zadávaní zákazky s nízkou hodnotou sa nevyžaduje písomná forma zmluvy
§ 117 ods. 7 Zákona VO. MP VPS realizoval uskutočňovanie predmetu zákazky s úspešnými uchádzačmi na základe zmluvy alebo objednávky. Pred samostatnou realizáciou dodávky tovaru alebo poskytnutia služby bola na dodávateľa vystavená objednávka, ktorá sa následne overovala finančnou kontrolou. Každá vystavená objednávka bola evidovaná v tzv. knihe objednávok, v ktorej mala pridelené evidenčné číslo. Pokiaľ bola s dodávateľom uzatvorená zmluva, zmluva bola rovnako evidovaná v tzv. knihe zmlúv. V rámci výkonu kontroly bol overený aj postup MP VPS pri zverejňovaní zmlúv, faktúr a objednávok, ktorý bol v súlade
so zákonom č. 211/2000 Z.z. o slobodnom prístupe k informáciám a o zmene a doplnení niektorých zákonov.

 Kontrolovaný subjekt v rámci overovania dokumentácie súvisiacej s verejným obstarávaním predložil ku kontrole zápisnice z prieskumu trhu v počte 100 ks. Indikatívny prieskum, ktorý sa uskutočnil pri 42 zákazkách, bol predložený ku kontrole v elektronickej forme a pri 8 prípadoch MP VPS postupoval s využitím elektronického trhoviska. V rámci podrobného overovania zápisníc z prieskumu trhu zo zadania zákazky s nízkou hodnotou podľa § 117 Zákona VO evidovanými pod číslami: 1/2019, 10/2019, 12/2019, 13/2019, 16/2019, 34/2019, 38/2019, 42/2019, 89/2019 a 90/2019, bol preverený celý priebeh verejného obstarávania a následných súvislostí. Jednalo sa o zákazky, ktorých hodnota prekračovala 15 000 EUR bez DPH. Kontrola bola uskutočnená v nadväznosti zmluvy alebo objednávky na objednávané a fakturované dodávky jednotlivých plnení. Dodaný tovar alebo poskytnutá služba boli riadne objednávané a ich plnenia dodávané v súlade s vykonaným verejným obstarávaním vo vzťahu k predmetu zákazky. Celková cena jednotlivých plnení neprekračovala cenu zákazky. Tieto okolnosti sa overili aj jednotlivými úhradami dodávateľských faktúr, realizovanými cez peňažný ústav. Na predložených faktúrach bola vykonaná finančná kontrola, no v jednom prípade – faktúra č. 196/2019 bol zistený nesprávny údaj, ktorý sa týkal overenia s už neplatnou zmluvou. V overovanom prípade platila už nová rámcová zmluva. Túto skutočnosť však kontrolovaný subjekt vysvetlil a uvedená chyba má dopad iba formálneho charakteru. Na základe tejto nezrovnalosti odporúčame venovať zvýšenú pozornosť k uvádzaniu údajov pri vykonávaní finančnej kontroly.

 MP VPS v priebehu roka 2019 zadal 26 zákaziek s nízkou hodnotou v zmysle §117 Zákona VO, ktoré presahovali sumu 5 000 EUR bez DPH a zároveň ich hodnota nebola vyššia ako 70 000 EUR bez DPH. Obstarávanie dodávky tovarov a poskytnutých služieb prebiehalo v súlade so schváleným a v priebehu roka upravovaným rozpočtom na rok 2019. Doklady súvisiace so zadávaním zákaziek organizácia uschováva a eviduje v internej evidencii, čím dodržiava ustanovenie § 117 ods. 8 Zákona VO.

**II. časť**

V súvislosti s výkonom kontroly v časti preverenia pracovných zmlúv zamestnancov MP VPS (zdvojené zmluvy – Miestny úrad a Miestny podnik) stav ku dňu 19.12.2019, pracovníčka personálneho útvaru MP VPS predložila útvaru miestneho kontrolóra zoznam zamestnancov, s ktorými bol v čase od 1.1.2019 – 19.12.2019 uzatvorený pracovný pomer
na základe pracovných zmlúv, či dohôd o práci vykonávanej mimo pracovného pomeru. V predmetnom zozname bolo uvedených spolu 125 pracovníkov.

 Predložený zoznam pracovníkov MP VPS bol porovnaný so zoznamom pracovníkov MÚ za rok 2019, ktorý na požiadanie miestneho kontrolóra poskytla pracovníčka personálneho referátu miestneho úradu. Preverení boli všetci zamestnanci v časovom slede podľa jednotlivých mesiacov roka 2019.

Na základe porovnania mien zamestnancov MP VPS a MÚ z predložených zoznamov, bolo k prevereniu zhody vyžiadaných 9 spisov zamestnancov MÚ, ktorých mená figurovali aj v rekapitulácii miezd MP VPS. V doručených spisoch sa nachádzali pracovné zmluvy uvedených zamestnancov, ich pracovné náplne a dochádzka za kontrolované obdobie. Rovnako bola táto skutočnosť overená v spisovej dokumentácii zamestnancov MP VPS a v prehľade dochádzky podľa jednotlivých mesiacov.

V jednom prípade bolo kontrolou zistené, že rovnaké meno uvádzané v zoznamoch pracovníkov preverovaných organizácií, bol zamestnanec, ktorý bol vo voľbách členom okrskovej volebnej komisie. Ďalší prípad zhody bol vylúčený, nakoľko meno a priezvisko zamestnanca sa zhodovalo, ale rodné čísla boli rozdielne. Nejednalo sa teda o toho istého zamestnanca.

V súvislosti s predchádzajúcimi skutočnosťami sa kontrola zamerala na podrobné preverenie siedmych zamestnancov, ktorí sa súčasne nachádzali na zozname pracovníkov MÚ a zozname pracovníkov MP VPS.

**Preverovaní zamestnanci:**

* Zamestnanec /1387/, bol zamestnancom MÚ od 1.7.2019. Od 1.10.2019 mu bol skrátený ustanovený týždenný pracovný čas na 7,5 hod./týždeň, keďže od uvedeného dátumu bol zároveň zamestnancom MP VPS.
* Zamestnanec /1346/, bol v marci 2019 niekoľko dní zamestnancom MÚ zaradeným na pracovnej pozícii odborného referenta, no v tom istom mesiaci prešiel pracovať
do MP VPS.
* Dňa 13.5.2019 nastúpil na MÚ zamestnanec /1394/, ktorý v sledovanom období dva dni v decembri 2019 vypomáhal v MP VPS na základe uzatvorenej dohody o vykonaní práce.
* Pracovníčka /1236/, zamestnaná na MÚ, vypomáhala v mesiacoch január – jún 2019
v MP VPS a to v súlade s uzavretou dohodou o pracovnej činnosti, najviac 10 hodín týždenne.
* Pracovník /1347/, mal uzatvorený pracovný pomer na MÚ od 1.1.2019 a zároveň vykonával pracovnú činnosť na základe uzatvorenej dohody v MP VPS v mesiacoch apríl – október 2019 a v decembri 2019.
* Zamestnanec /1381/, zamestnaný na MÚ, mal od augusta 2019 a zároveň v decembri 2019 uzatvorenú dohodu o pracovnej činnosti s MP VPS, najviac 10 hodín týždenne na pomocné práce.
* Zamestnanec /1373/, bol zamestnancom MÚ od 1.1.2019. Od 1.8.2019 mu bol skrátený ustanovený týždenný pracovný čas najprv na 30 hod./týždenne a následne
od dátumu 1.10.2019 na 7,5 hod./týždenne. V uvedenom období mal uzatvorenú dohodu o pracovnej činnosti na 10 hod./týždenne s MP VPS.

Kontrolou predložených dokladov, uzatvorených pracovných zmlúv a dohôd o práci vykonávanej mimo pracovného pomeru, pracovných náplní a dochádzky, ktoré súviseli
s preverovanými zamestnancami neboli zistené porušenia zákona č. 311/2001 Z. z. Zákonníka práce a zákona č. 552/2003 Z. z. o výkone práce vo verejnom záujme.

**Záver:**

 Podrobným overením agendy verejného obstarávania predloženej ku kontrole bolo zistené, že MP VPS postupoval v súlade so Zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a rovnako v súlade s interným riadiacim aktom Miestneho úradu mestskej časti Bratislava – Petržalka, Smernicou o verejnom obstarávaní 2017\_01\_SME+F\_01-F06\_2017. V sledovanom období roka 2019, MP VPS zadával civilné zákazky s nízkou hodnotou podľa §117 Zákona VO a tomto procese uplatňoval postup, ktorý je definovaný v prílohe F\_06\_2017\_SME\_2017\_01 Smernice o verejnom obstarávaní.

V časti kontroly, ktorá sa zameriavala na preverenie pracovných zmlúv zamestnancov MP VPS (zdvojené zmluvy – Miestny úrad a Miestny podnik) stav ku dňu 19.12.2019, boli v tejto súvislosti overené nasledovné doklady: uzatvorené pracovné zmluvy a dohody o práci vykonávanej mimo pracovného pomeru, pracovné náplne a dochádzka zamestnancov evidovaných v personálnej evidencii kontrolovaných organizácií. Podrobným overením predmetnej dokumentácie neboli zistené porušenia zákona č. 311/2001 Z. z. Zákonníka práce a zákona č. 552/2003 Z. z. o výkone práce vo verejnom záujme.

Pri vykonanej kontrole neboli zistené nedostatky, ani porušenia všeobecne záväzných právnych predpisov a interných normatívnych aktov. Z uvedeného dôvodu bola o výsledku kontroly vyhotovená Správa.

 Správa o kontrole bola vypracovaná a odovzdaná zamestnancovi, ktorý bol poverený vedením Miestneho podniku verejnoprospešných služieb Petržalka dňa 15. júla 2020.

Správa z vykonanej kontroly v plnom znení s  kompletnou dokumentáciou bude v termíne zverejnenia materiálov na rokovanie miestneho zastupiteľstva poslancom Miestneho zastupiteľstva mestskej časti Bratislava-Petržalka k dispozícii k nahliadnutiu
na útvare miestneho kontrolóra.